2 Dikgoši 9 | Beibele Inthaneteng | Phetolelo ya Lefase le Lefsa
2 Dikgoši 9:1-37
9 Moporofeta Elisha yena a bitša yo mongwe wa barwa+ ba baporofeta a re go yena: “Itokiše*+ o tšee legapa+ le la makhura ka seatla o ye Ramothe-gileada.+
2 Ge o fihlile moo, o nyake Jehu+ morwa wa Jehoshafate morwa wa Nimishi gona moo; o tloge le yena mo go bana babo gomme le tsene ka phapošing ya ka garegare.+
3 O tšee legapa la makhura, o mo tšhele ka makhura hlogong+ o re: ‘Se ke seo Jehofa a se boletšego: “Ke go tlotša+ gore o be kgoši+ ya Isiraele.”’ Ka morago o bule mojako o tšhabe, o se ke wa ba wa leta.”
4 Mohlokomedi yoo, yena mohlokomedi wa moporofeta, a tsena tseleng a leba Ramothe-gileada.
5 Ge a fihla moo, a hwetša balaodi ba madira ba dutše fase. A re: “Go na le molaetša wo ke nyakago go go botša wona,+ wena molaodi.” Ge a re’alo Jehu a re: “O ra mang go rena ka moka?” Ke moka mohlokomedi a re: “Ke ra wena molaodi.”
6 Jehu a ema a tsena ka ntlong; mohlokomedi a mo tšhela ka makhura hlogong gomme a re: “Se ke seo Jehofa Modimo wa Isiraele a se boletšego: ‘Ke go tlotša gore o be kgoši+ ya setšhaba+ sa Jehofa, sona setšhaba sa Isiraele.
7 O bolaye ba ntlo ya Ahaba mong wa gago gomme nna Jehofa ke tla lefeletša+ madi a bahlanka ba ka ba baporofeta le madi a bahlanka ba ka ka moka seatleng sa Isebele.+
8 Bohle ba ntlo ya Ahaba ba swanetše go hwa; le gona go ba ntlo ya Ahaba+ ke tla fediša monna yo mongwe le yo mongwe+ yo a se nago thušo+ le yo a hlokago mohola Isiraeleng.
9 Ba ntlo ya Ahaba ke tla ba dira tše ke di dirilego ba ntlo ya Jeroboama+ morwa wa Nebata le tše ke di dirilego ba ntlo ya Baasha+ morwa wa Ahija.
10 Isebele yena o tla jewa ke dimpša+ serapeng sa Jeseriele gomme go ka se be le yo a tlago go mmoloka.’” Ge a fetša go re’alo a bula mojako a tšhaba.+
11 Jehu yena a tšwela ka ntle go bahlanka ba mong wa gagwe, bona ba re go yena: “Na tšohle di sepela gabotse?+ Segaswi+ se se be se tlile go dira eng go wena?” Eupša yena a re go bona: “Le tseba monna yo gabotse le kamoo a bolelago ka gona.”
12 Eupša bona ba re: “O bolela maaka! Hle re botše gore o itšeng.” Ke moka yena a re: “O mpoditše se le sela, a re: ‘Se ke seo Jehofa a se boletšego: “Ke go tlotša gore o be kgoši ya Isiraele.”’”+
13 Ge a re’alo kapejana yo mongwe le yo mongwe a tšea seaparo sa gagwe+ a se ala mo Jehu a bego a tlo gata gona manamelong ao a bego a se a alwa selo, ba letša naka+ ba re: “Jehu ke kgoši!”+
14 Jehu+ morwa wa Jehoshafate morwa wa Nimishi+ a logela Jehorama maanomabe.+
Jehorama yena o be a hlapeditše Ramothe-gileada+ a na le Isiraele ka moka, ka baka la Hasaele+ kgoši ya Siria.
15 Ka morago kgoši Jehorama+ a boela Jeseriele+ gore a yo fola dintho tšeo a bego a di ntšhitšwe ke Basiria ge a be a elwa le Hasaele kgoši ya Siria.+
Bjale Jehu a re: “Ge e ba moya wa gago o dumela,+ o se ke wa tlogela motho le ge e le ofe a phonyokga motseng gore a ye Jeseriele a iše pego yeo.”
16 Jehu a namela a ya Jeseriele; gobane Jehorama o be a robetše moo, gomme Ahasia+ kgoši ya Juda yena o be a theogetše moo go yo bona Jehorama.
17 Mohlapetši+ o be a eme godimo ga tora+ kua Jeseriele+ gomme a bona go tšwelela lešaba le legolo la banna ba Jehu ge a etla, ke moka a napa a re: “Ke bona lešaba le legolo la banna.” Ge a re’alo Jehorama a re: “Tšea lešole la go namela pere o le romele gore le yo ba gahlanetša gomme o le botše gore le re: ‘Na go na le khutšo?’”+
18 Ka gona monamedi wa pere a ya a mo gahlanetša a re: “Se ke seo kgoši e se boletšego: ‘Na go na le khutšo?’” Eupša Jehu a re: “O tseba eng ka khutšo?+ Retologa o latele madira a ka!”
Mohlapetši+ a iša pego a re: “Moromiwa yola o fihlile go bona eupša ga se a boa.”
19 Ka gona a romela monamedi wa bobedi wa pere yoo a rilego go fihla go bona a re: “Se ke seo kgoši e se boletšego: ‘Na go na le khutšo?’” Eupša Jehu a re: “O tseba eng ka khutšo?+ Retologa o latele madira a ka!”
20 Mohlapetši a buša a bega a re: “Moromiwa o fihlile go bona, eupša ga se a boa; koloi e otlelwa go swana le kamoo Jehu+ setlogolo sa Nimishi+ a otlelago ka gona, ka gobane o otlela ka bogaswi.”+
21 Ge a re’alo Jehorama a re: “Pana koloi!”+ Ka gona koloi ya gagwe ya ntwa ya panwa ke moka Jehorama kgoši ya Isiraele le Ahasia+ kgoši ya Juda ba tšwa, yo mongwe le yo mongwe a nametše koloi ya gagwe ya ntwa. Ge ba tšwile go yo gahlanetša Jehu, ba mo hwetša a le serapeng sa Nabothe+ wa Mojeseriele.
22 Ya re gateetee ge Jehorama a bona Jehu, a re go yena: “Jehu, na go na le khutšo?” Eupša yena a re: “Go ka ba le khutšo+ bjang mola go sa na le maotswa a Isebele+ mmago le maboloi a gagwe a mantši?”+
23 Gateetee Jehorama a retologa ka koloi ya gagwe gore a tšhabe, gomme a re go Ahasia: “Ahasia, go na le bohwirihwiri mo!”+
24 Jehu yena a swara bora+ ka seatla sa gagwe a betša Jehorama gare ga magetla, moo e lego gore mosebe o ile wa phuleletša pelong ya gagwe wa tšwa, ke moka a wa kamoo koloing ya gagwe ya ntwa.+
25 Bjale a re go Bidikara mothuši wa molaodi wa madira a gagwe:+ “Mo kuke; mo lahlele serapeng sa Nabothe wa Mojeseriele;+ gobane gopola se: Nna le wena re be re nametše dikoloi tša dipere re šetše Ahaba tatagwe ka morago, gomme Jehofa a mo ahlola+ a re:
26 ‘“Ruri maabane ke bone madi+ a Nabothe le madi a barwa+ ba gagwe,” o re’alo Jehofa, “gomme ke tla go lefeletša+ serapeng se,” o re’alo Jehofa.’ Bjale mo kuke; mo lahlele serapeng se go latela lentšu la Jehofa.”+
27 Ahasia+ kgoši ya Juda a bona seo gomme a tšhaba ka tsela ya ntlo ya serapa.+ (Ka morago Jehu a mo hlomarela a re: “Le yena mmolayeng!” Ka gona ba mo gobatša a le ka koloing ya gagwe tseleng ya go rotogela Guri, yeo e fetago Ibileama.+ A tšhaba go fihlela Megido+ gomme a hwela moo.+
28 Ke moka bahlanka ba gagwe ba mo rwala ka koloi ba mo iša Jerusalema, ka gona ba mmoloka le borakgolokhukhu ba gagwe lebitleng la gagwe Motseng wa Dafida.+
29 Ahasia+ o bile kgoši ya Juda ka ngwaga wa lesometee wa pušo ya Jehorama+ morwa wa Ahaba.)
30 Mafelelong Jehu a fihla Jeseriele,+ gomme Isebele+ a kwa ka seo. A tlotša+ mahlo a gagwe ka pilo e ntsho, a lokiša meriri ya gagwe gabotse+ gomme a lebelela fase ka lefasetere.+
31 Jehu yena a tsena ka kgoro. Bjale Isebele a re: “Na dilo di sepetše gabotse ka Simiri+ yo a bolailego mong wa gagwe?”
32 Ge a re’alo Jehu a lebelela godimo lefasetereng a re: “Ke mang yo a emago le nna? Ke mang?”+ Gateetee ba babedi goba ba bararo ba bahlankedi ba kgoro+ ba lebelela tlase go yena.
33 Ka gona a re: “Mo lahleleng fase!”+ Ke moka ba mo lahlela fase gomme a mangwe a madi a gagwe a gaša lebotong le dipereng; yena a napa a mo gatakela.+
34 Ka morago ga moo a tsena ka gare a ja a ba a nwa, ke moka a re: “Hle tšeang morogakwa+ yo le mmolokeng, ka gobane ke morwedi wa kgoši.”+
35 Ge ba eya ba re ba yo mmoloka ga se ba hwetša selo sa gagwe ge e se legata, maoto le diatla.+
36 Ge ba boela morago ba mmotša, yena a re: “Go phethagetše lentšu la Jehofa leo a le boletšego+ ka mohlanka wa gagwe Eliya wa Mothishibe, ge a be a re: ‘Nama ya Isebele+ e tla jewa ke dimpša serapeng sa Jeseriele.
37 Le gona setopo sa Isebele e tla ba morole+ mo nageng serapeng sa Jeseriele, gore go se be le yo a rego: “Isebele šo.”’”+
2 Dikgoši 9